b"\n_START_ARTICLE_\nMorr\xc3\xb3\n_START_SECTION_\nNoms dialectals\n_START_PARAGRAPH_\nTamb\xc3\xa9 rep els noms de borrissol (a l'Empord\xc3\xa0),morruts (Tarragona),morell\xc3\xb3 (al Rossell\xc3\xb3), tinya, picapoll o picagallina i ocellera a Catalunya, morrons al Pa\xc3\xads Valenci\xc3\xa0 i saginera a Mallorca. En altres indrets del domini ling\xc3\xbc\xc3\xadstic catal\xc3\xa0 tamb\xc3\xa9 hi rep els noms de llap\xc3\xb3, herba d'ocells o herba de caderneres.\n_START_SECTION_\nDescripci\xc3\xb3 bot\xc3\xa0nica\n_START_PARAGRAPH_\nPertany a la fam\xc3\xadlia Cariofil\xc2\xb7l\xc3\xa0cia (la fam\xc3\xadlia del clavell) i dins la tribu Alsineae_NEWLINE_\xc3\x89s una herba erecta o ascendent amb fulles oposades, agudes i sense p\xc3\xa8ls. Les tiges s\xc3\xb3n cil\xc3\xadndriques i tenen una l\xc3\xadnia longitudinal de p\xc3\xa8ls, que \xc3\xa9s \xc3\xbatil per distingir aquesta esp\xc3\xa8cie d'altres de semblants del mateix g\xc3\xa8nere._NEWLINE_Les flors, situades sobre llargs peduncles,  s\xc3\xb3n hermafrodites, amb calze amb s\xc3\xa8pals lliures i corol\xc2\xb7la blanca de cinc p\xc3\xa8tals profundament dividits, de manera que els cinc p\xc3\xa8tals gaireb\xc3\xa9 semblen ser-ne deu. La forma de petits estels blancs que tenen les seves flors han donat nom al g\xc3\xa8nere (Stellaria). Fruit en c\xc3\xa0psula. No sol fer m\xc3\xa9s de 40\xc2\xa0cm. d'al\xc3\xa7ada.\n_START_SECTION_\nDistribuci\xc3\xb3\n_START_PARAGRAPH_\n\xc3\x89s de distribuci\xc3\xb3 cosmopolita._NEWLINE_\xc3\x89s general als Pa\xc3\xafsos Catalans en l'\xc3\xa8poca menys c\xc3\xa0lida de l'any. La subesp\xc3\xa8cie media \xc3\xa9s molt comuna a tot el territori des del nivell del mar fins als 2000 m d'altura. Molt m\xc3\xa9s rares per\xc3\xb2 tamb\xc3\xa9 presents hi ha les subesp\xc3\xa8cies major i pallida, si b\xc3\xa9 aquesta darrera algunes fonts la consideren una esp\xc3\xa8cie separada (Stellaria pallida)._NEWLINE_Es fa en llocs alterats com ara camps conreats i vores de camins.\n_START_SECTION_\nDanys i control\n_START_PARAGRAPH_\n\xc3\x89s una planta invasora per\xc3\xb2 f\xc3\xa0cil d'eliminar amb llaurades malgrat que les llavors asseguren una nova reinfestaci\xc3\xb3. Aquesta mala herba no suporta la secada ni la calor forta de l'estiu. Normalment apareix des de la tardor a la primavera. \xc3\x89s sensible als herbicides en general.\n_START_SECTION_\nUsos\n_START_PARAGRAPH_\n\xc3\x89s comestible en amanides."